อุดมเดช รัตนเสถียร

**อุดมเดช รัตนเสถียร**  (เกิด 20 พฤศจิกายน พ.ศ. 2502) เป็นนักการเมืองชาวไทย อดีตรัฐมนตรีว่าการกระทรวงการพัฒนาสังคมและความมั่นคงของมนุษย์ ในรัฐบาลสมชาย วงศ์สวัสดิ์  อดีตประธานคณะกรรมการประสานงานสภาผู้แทนราษฎร อดีตรองหัวหน้าพรรคไทยสร้างไทย อดีตสมาชิกสภาผู้แทนราษฎรจังหวัดนนทบุรี 7 สมัย และอีกทั้งยังเป็นอดีต สส.ในกลุ่ม 16

## ประวัติ
อุดมเดช เกิดเมื่อวันที่ 20 พฤศจิกายน พ.ศ. 2502 ที่อำเภอบางกรวย จังหวัดนนทบุรี เป็นบุตรชายของ ร้อยเอก ชะโลม รัตนเสถียร อดีตสมาชิกสภาผู้แทนราษฎรจังหวัดนนทบุรี และอดีตนายกเทศมนตรีเมืองนนทบุรี กับนางพรรณี รัตนเสถียร ด้านครอบครัวสมรสกับนางพัชรา รัตนเสถียร (สกุลเดิม: กลิ่นสุคนธ์) มีบุตรชาย 2 คน ดังนี้

# ภัทร รัตนเสถียร 
# ภัทรัตน์ รัตนเสถียร

อุดมเดชสำเร็จการศึกษาระดับมัธยมศึกษา จากโรงเรียนวัดเขมาภิรตาราม และระดับปริญญาโท ศิลปศาสตรมหาบัณฑิต (พัฒนาสังคม) มหาวิทยาลัยเกษตรศาสตร์ นอกจากนั้นยังได้ผ่านการอบรมหลักสูตรการเมืองการปกครองระดับสูงจากสถาบันพระปกเกล้า รุ่น 1

## การเมือง
อุดมเดชเข้าสู่แวดวงการเมืองครั้งแรกในปี พ.ศ. 2531 และได้รับการเลือกตั้งเป็นสมาชิกสภาผู้แทนราษฎรจังหวัดนนทบุรีครั้งแรกในการเลือกตั้งสมาชิกสภาผู้แทนราษฎรไทยเป็นการทั่วไป มีนาคม พ.ศ. 2535 และสมัยที่สองในการเลือกตั้ง พ.ศ. 2535 สังกัด พรรคพลังธรรม และได้รับการแต่งตั้งให้เป็นผู้ช่วยเลขานุการรัฐมนตรีว่าการกระทรวงคมนาคม 

ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2538 อุดมเดชได้รับการเลือกตั้งเป็นสมาชิกสภาผู้แทนราษฎรจังหวัดนนทบุรี สมัยที่ 3 สังกัด พรรคพลังธรรม และได้รับการแต่งตั้งให้เป็นผู้ช่วยเลขานุการรัฐมนตรีว่าการกระทรวงมหาดไทย จนกระทั่งมีการยุบสภาผู้แทนราษฎร

ในปี พ.ศ. 2543 อุดมเดชย้ายมาสังกัด พรรคไทยรักไทย จากการชักชวนของ พันตำรวจโท ทักษิณ ชินวัตร และได้รับเลือกตั้งเป็นสมาชิกสภาผู้แทนราษฎรจังหวัดนนทบุรีในการเลือกตั้งทั่วไป พ.ศ. 2544 และได้รับการแต่งตั้งให้เป็นเลขานุการรัฐมนตรีว่าการกระทรวงสาธารณสุข (สุดารัตน์ เกยุราพันธุ์) ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 ได้รับเลือกตั้งเป็นสมาชิกสภาผู้แทนราษฎรจังหวัดนนทบุรีอีกสมัย และได้รับการแต่งตั้งให้เป็นที่ปรึกษารัฐมนตรีว่าการกระทรวงเกษตรและสหกรณ์ (สุดารัตน์ เกยุราพันธุ์) และต่อมาเมื่อพรรคไทยรักไทยถูกยุบ จึงย้ายไปสังกัด พรรคพลังประชาชน 

ต่อมาในการเลือกตั้งการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 อุดมเดชได้รับเลือกตั้งเป็นสมาชิกสภาผู้แทนราษฎรจังหวัดนนทบุรี สมัยที่ 6 และได้รับการแต่งตั้งให้ดำรงตำแหน่งรัฐมนตรีว่าการกระทรวงการพัฒนาสังคมและความมั่นคงของมนุษย์ ในรัฐบาลสมชาย วงศ์สวัสดิ์  ก่อนที่ พรรคพลังประชาชน จะถูกตัดสินยุบพรรค ทำให้อุดมเดชต้องย้ายไปสังกัดพรรคเพื่อไทย

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 อุดมเดชได้รับการเลือกตั้งเป็นสมาชิกสภาผู้แทนราษฎรจังหวัดนนทบุรี สมัยที่ 7 และได้รับแต่งตั้งเป็นประธานคณะกรรมการประสานงานสภาผู้แทนราษฎร (วิปรัฐบาล) ในรัฐบาลนางสาวยิ่งลักษณ์ ชินวัตร และได้ลาออกในวันที่ 9 มกราคม พ.ศ.  2556 เนื่องจากปัญหาสุขภาพ

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 อุดมเดชได้สมัครรับเลือกตั้งในระบบบัญชีรายชื่อ สังกัดพรรคเพื่อไทย ลำดับที่ 25 แต่การเลือกตั้งเป็นโมฆะ

ต่อมาภายหลังมีการ รัฐประหารในประเทศไทย พ.ศ. 2557 และในวันที่ 8 กันยายน พ.ศ. 2559 คณะกรรมการป้องกันและปราบปรามการทุจริตแห่งชาติ มีมติให้ดำเนินคดีอาญา เนื่องจากไม่ตรวจทานร่างรัฐธรรมนูญ และในวันที่ 4 พฤศจิกายน พ.ศ. 2559 สภานิติบัญญัติแห่งชาติลงมติถอดถอนเขาออกจากตำแหน่งส่งผลให้ถูกห้ามดำรงตำแหน่งทางการเมืองและทางราชการ เป็นเวลา 5 ปี และในวันที่ 19 กันยายน พ.ศ. 2565 ศาลฎีกาแผนกคดีอาญาของผู้ดํารงตําแหน่งทางการเมือง ได้มีคำพิพากษายกฟ้องในคดีเพราะไม่มีเจตนา อีกทั้งร่างแก้ไขสอดคล้องกับเจตนาของสมาชิกรัฐสภา

ต่อมาในปี พ.ศ. 2564 ได้ร่วมก่อตั้งพรรคไทยสร้างไทย ซึ่งนำโดยคุณหญิงสุดารัตน์ เกยุราพันธุ์ และได้รับการแต่งตั้งเป็นรองหัวหน้าพรรค

### สมาชิกสภาผู้แทนราษฎร
อุดมเดช รัตนเสถียร ได้รับการเลือกตั้งเป็นสมาชิกสภาผู้แทนราษฎรมาแล้ว 8 สมัย คือ

# การเลือกตั้งสมาชิกสภาผู้แทนราษฎรไทยเป็นการทั่วไป มีนาคม พ.ศ. 2535 จังหวัดนนทบุรี สังกัดพรรคพลังธรรม
# การเลือกตั้งสมาชิกสภาผู้แทนราษฎรไทยเป็นการทั่วไป กันยายน พ.ศ. 2535 จังหวัดนนทบุรี สังกัดพรรคพลังธรรม
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2538 จังหวัดนนทบุรีสังกัดพรรคพลังธรรม
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 จังหวัดนนทบุรี สังกัดพรรคไทยรักไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 จังหวัดนนทบุรี สังกัดพรรคไทยรักไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 จังหวัดนนทบุรี สังกัดพรรคพลังประชาชน
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 จังหวัดนนทบุรี สังกัดพรรคเพื่อไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคไทยสร้างไทย

## เครื่องราชอิสริยาภรณ์

## อ้างอิง

หมวดหมู่:บุคคลจากอำเภอบางกรวย
หมวดหมู่:นักการเมืองจากจังหวัดนนทบุรี
หมวดหมู่:รัฐมนตรีว่าการกระทรวงการพัฒนาสังคมและความมั่นคงของมนุษย์ไทย
หมวดหมู่:สมาชิกสภาผู้แทนราษฎรจังหวัดนนทบุรี
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:พรรคชาติไทย
หมวดหมู่:นักการเมืองพรรคพลังธรรม
หมวดหมู่:พรรคความหวังใหม่
หมวดหมู่:นักการเมืองพรรคไทยรักไทย
หมวดหมู่:นักการเมืองพรรคพลังประชาชน (พ.ศ. 2541)
หมวดหมู่:นักการเมืองพรรคเพื่อไทย
หมวดหมู่:นักการเมืองพรรคไทยสร้างไทย
หมวดหมู่:บุคคลจากโรงเรียนวัดเขมาภิรตาราม
หมวดหมู่:บุคคลจากคณะบริหารธุรกิจ มหาวิทยาลัยหอการค้าไทย
หมวดหมู่:บุคคลจากคณะสังคมศาสตร์ มหาวิทยาลัยเกษตรศาสตร์
หมวดหมู่:บุคคลจากสถาบันพระปกเกล้า
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.